Author: MF SR MF SR
Last saved by: spano

Predkladacia správa

Materiál „Aktualizovaná informácia o riešení problémov v oblasti zavádzania          vnútorného auditu“ sa predkladá na rokovanie vlády SR v zmysle bodu B.7 uznesenia vlády SR č. 458 z 11.júna 2003 k východiskám úspešnej integrácie SR do EÚ v oblasti predvstupových nástrojov, Kohézneho fondu a štrukturálnych fondov.
 
	Na základe uvedenej úlohy z uznesenia vlády bolo uložené podpredsedovi vlády a ministrovi financií informovať vládu o aktuálnom stave pri riešení problémov v oblasti zavádzania vnútorného auditu, týkajúcich sa obsadzovania administratívnych kapacít, budovania systému permanentného vzdelávania vnútorných audítorov a prijímania opatrení v legislatívnej oblasti.

 Prvá aktualizovaná informácia o riešení problémov v oblasti zavádzania vnútorného auditu bola na rokovanie vlády SR predložená 30. septembra 2003. Vzhľadom na to, že termín predloženia druhej aktualizácie bol k 1. januáru 2004, a v závere roka 2003 došlo na niektorých ústredných orgánoch k organizačným zmenám spojeným s uvoľňovaním zamestnancov, predseda vlády SR akceptoval žiadosť o predĺženie termínu na vypracovanie ďalšej aktualizovanej informácie a jej predloženie na rokovanie do 1. februára  2004           (list č. 4702/2003-PV zo dňa 11. decembra 2003).

	Predkladaný materiál bol pripravený na základe podkladov, ktoré sústredil odbor metodiky finančnej kontroly a vnútorného auditu MF SR formou písomného dotazníka z ministerstiev a ostatných ústredných orgánov, ktoré sú v zmysle zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov povinné vykonávať vnútorný audit vlastným zamestnancom (vnútorným audítorom), ako aj podkladov sústredených odborom metodiky finančnej kontroly a vnútorného auditu MF SR z vykonaných metodických dohľadov.
 
	Vzhľadom na informatívny charakter materiálu sa v zmysle Čl.10 ods.6 písm. a) Smernice na prípravu a predkladanie materiálov na rokovanie vlády Slovenskej republiky  medzirezortné pripomienkové konanie neuskutočnilo.